Η απόφαση ανακοινώνει μια στρατιωτική εκπαιδευτική αποστολή της κοινής πολιτικής ασφάλειας και άμυνας της Ευρωπαϊκής Ένωσης (ΕΕ), ώστε να συμβάλει στη μεταρρύθμιση του τομέα της άμυνας εντός της Κεντροαφρικανικής Δημοκρατίας, στο πλαίσιο της διαδικασίας μεταρρύθμισης του τομέα ασφαλείας που συντονίζεται από την πολυδιάστατη ολοκληρωμένη αποστολή σταθεροποίησης των Ηνωμένων Εθνών στην Κεντροαφρικανική Δημοκρατία (MINUSCA). Τρέχουσα αποστολή Για την επίτευξη του στόχου εκσυγχρονισμένων, αποτελεσματικών και δημοκρατικά υπόλογων ενόπλων δυνάμεων της Κεντροαφρικανικής Δημοκρατίας (FACA), η στρατιωτική εκπαιδευτική αποστολή της ΕΕ στην Κεντροαφρικανική Δημοκρατία (EUTM RCA): παρέχει στρατηγικές συμβουλές στο Υπουργείο Άμυνας της Κεντροαφρικανικής Δημοκρατίας και στο γενικό προσωπικό των ενόπλων δυνάμεων της Κεντροαφρικανικής Δημοκρατίας με σκοπό τη δημιουργία ικανών δυνάμεων ασφαλείας υπό δημοκρατικό έλεγχο· εκπαιδεύει τις ένοπλες δυνάμεις της Κεντροαφρικανικής Δημοκρατίας σε μη επιχειρησιακούς τομείς, όπως τα ανθρώπινα δικαιώματα, το διεθνές ανθρωπιστικό δίκαιο και τα διεθνή πρότυπα για θέματα που σχετίζονται με το φύλο· προστατεύει τον άμαχο πληθυσμό, το θεματολόγιο των Ηνωμένων Εθνών για τις γυναίκες, την ειρήνη και την ασφάλεια (WPS), και το θεματολόγιο για τα παιδιά και τις ένοπλες συγκρούσεις (CAAC)· συμβουλεύει εκπαιδευτικά ιδρύματα αξιωματικών των ενόπλων δυνάμεων της Κεντροαφρικανικής Δημοκρατίας σχετικά με τη δημιουργία ενός εκπαιδευτικού συστήματος ικανής ηγεσίας· παρέχει κατάρτιση στις ένοπλες δυνάμεις της Κεντροαφρικανικής Δημοκρατίας, αν η Επιτροπή Πολιτικής και Ασφάλειας (ΕΠΑ) αποφασίσει ότι πληρούνται οι προϋποθέσεις· υποστηρίζει τις προσπάθειες για την προώθηση των αξιών της ΕΕ, την προώθηση της δράσης της EE και την έκθεση των παραβιάσεων και των καταχρήσεων των ανθρωπίνων δικαιωμάτων και του διεθνούς ανθρωπιστικού δικαίου από ξένες δυνάμεις στην Κεντροαφρικανική Δημοκρατία· παρέχει ασφάλεια και εμπειρογνωμοσύνη σχετικά με το κράτος δικαίου στην αντιπροσωπεία της ΕΕ στην Κεντροαφρικανική Δημοκρατία· παρέχει συνεκτική και ολοκληρωμένη στήριξη στις κυβερνήσεις και τις δυνάμεις ασφαλείας της Κεντροαφρικανικής Δημοκρατίας σε συνεργασία με τη συμβουλευτική αποστολή της ΕΕ στην Κεντροαφρικανική Δημοκρατία (EUAM RCA) και με άλλους διεθνείς οργανισμούς, ιδίως με την πολυδιάστατη ολοκληρωμένη αποστολή σταθεροποίησης των Ηνωμένων Εθνών στην Κεντροαφρικανική Δημοκρατία. Διοικητής της αποστολής της ΕΕ και στρατηγείο Ο διευθυντής της Στρατιωτικής Δυνατότητας Σχεδίασης και Διεξαγωγής Επιχειρήσεων (MPCC) διορίζεται διοικητής της αποστολής EUTM RCA. Η MPCC είναι η στατική δομή διοίκησης και ελέγχου σε στρατιωτικό στρατηγικό επίπεδο, εκτός του πλαισίου των επιχειρησιακών δράσεων, και είναι αρμόδια για τον επιχειρησιακό σχεδιασμό και την εκτέλεση της EUTM RCA. Το στρατηγείο δυνάμεων της αποστολής εδρεύει στο Μπανγκί και τελεί υπό τις διαταγές του Διοικητή Δυνάμεων της Αποστολής. Περιλαμβάνεται μια υποστηρικτική ομάδα στις Βρυξέλλες έως ότου η MPCC αποκτήσει πλήρη επιχειρησιακή ικανότητα. Πολιτικός έλεγχος, στρατηγική καθοδήγηση και στρατιωτική διεύθυνση Υπό την ευθύνη του Συμβουλίου της Ευρωπαϊκής Ένωσης και του/της ύπατου εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας, η ΕΠΑ ασκεί πολιτικό έλεγχο και στρατηγική καθοδήγηση. Η στρατιωτική επιτροπή της ΕΕ παρακολουθεί την εκτέλεση της EUTM RCA υπό την ευθύνη του διοικητή της αποστολής της ΕΕ. Τρίτες χώρες Τρίτες χώρες μπορεί να προσκληθούν να λάβουν μέρος στην αποστολή. Οι χώρες που παρέχουν σημαντικές στρατιωτικές συνεισφορές θα έχουν τα ίδια δικαιώματα και τις ίδιες υποχρεώσεις με τα κράτη μέλη της ΕΕ που συμμετέχουν στην αποστολή όσον αφορά την καθημερινή διαχείριση της αποστολής. Μονάδα έργων Η EUTM RCA έχει μια μονάδα για τον προσδιορισμό και την εφαρμογή έργων, που χρηματοδοτούνται από την ΕΕ, τα κράτη μέλη ή τις συμμετέχουσες τρίτες χώρες, και τα οποία συνάδουν με τους στόχους της και συνεισφέρουν στην αποστολή.